Minnesmerke over Risnes ved Hyllestad kirke Foto: Atle Råsberg 
**Harald Sjursen Risnes** (født 30. mars 1914 i Hyllestad, død 25. juli 1967) var en norsk offiser og motstandsmann under andre verdenskrig. Han var leder av Milorg-avdelingen Bjørn West og ble for sin innsats tildelt Krigskorset, Norges høyeste utmerkelse.

Bakgrunn
--------

Etter å ha gått handelsskolen tok Risnes befalsutdanning og gikk deretter Politiskolen. I januar 1937 ble han ansatt ved politiet i Bergen.

Andre verdenskrig
-----------------

Etter Tysklands angrep på Norge i 1940 deltok Risnes i kampene mot invasjonsstyrkene. I september 1941 tok han seg over til Storbritannia der han gikk med i de norske styrkene.

Risnes fikk utdanning som kommandosoldat. I desember 1941 deltok han i Måløyraidet. Han tjenestegjorde deretter på norske MTBer. Vintersesongene 1942 til 1943 og 1943 til 1944 deltok Risnes i operasjoner på norskekysten. Han var i januar 1943 nestleder for operasjonen som sprengte kisgruvene på Stord.

Kaptein Risnes ble i juli 1944 gitt i oppdrag å forberede oppbygningen av en base med kodenavnet Bjørn West i det indre av Hordaland, et arbeid som ble realisert fra oktober da mannskaper ble satt over til Norge. Sammen med seks andre kom Risnes over til Masfjorden 22. oktober 1944. Under ledelse av kaptein Risnes ble en styrke på 234 mann ble bygget opp i Matrefjellene. Den norske avdelingen ble sent 28. april 1945 angrepet av tyske styrker. Kampene varte til 3. mai. Risnes fikk ordre om å trekke de norske styrkene tilbake. Bjørn West led et tap på seks mann, mens de tyske styrkene tapte 117 mann.

Ved freden ledet Risnes Bjørn West-troppene til Bergen der oppdraget var å sørge for ro og orden etter den tyske kapitulasjonen.

Etter krigen
------------

I 1947 ble Risnes kompanisjef i Tysklandsbrigaden. Fra 1950 til sin død i 1967 var han sjef for Fjordane Heimevernsdistrikt (HV 10). Risnes ble i 1955 utnevnt til oberstløytnant.

Risnes mottok Krigskorset med sverd, Norges høyeste utmerkelse  Foto: KEN

Utmerkelser
-----------

Risnes ble i statsråd tildelt Krigskorset med sverd «for fremragende innsats under utførelse av militært oppdrag.» Bakgrunnen var ledelsen av Bjørn West. Han ble også tildelt Krigsmedaljen, Deltagermedaljen med rosett og Haakon VIIs 70-årsmedalje, samt de britiske utmerkelsene Military Cross, Defence Medal, 1939–1945 Star.

Et minnesmerke over Risnes ble reist i Hyllestad i 2000.

|  |  |  |  |  |  |  |  |
| --- | --- | --- | --- | --- | --- | --- | --- |
| Utmerkelser

|  |  |  |
| --- | --- | --- |
| Krigskorset med sverd | Krigsmedaljen | Deltagermedaljen |

|  |  |  |  |
| --- | --- | --- | --- |
| Haakon VIIs 70-årsmedalje | Military Cross | 1939–1945 Star | Defence Medal |

 |

Referanser
----------

1. ↑   www.digitalarkivet.no[Hentet fra Wikidata]
2. ↑  «Harald Risnes - Døde 1951 - 2014 - Digitalarkivet». *www.digitalarkivet.no* **(norsk)**. Besøkt 6. juni 2020.
3. 1 2 3 4  Rolv R. Skre: *Bjørn West. I aktiv innsats*, Oslo: Gyldendal, 1946, s. 158–159.
4. 1 2 3 4  «Harald Risnes», NRK Fylkesleksikon.
5. 1 2  Gjems-Onstad,Erik (red.): *Krigskorset og St. Olavsmedaljen med ekegren*, Oslo: Grøndahl Dreyer, 1995, s. 181–182.
6. ↑  Erik Gjems-Onstad (red.):*Krigskorset og St. Olavsmedaljen med ekegren*, Oslo: Grøndahl-Dreyer, 1995, s. 164.
7. ↑  «Oberstløytnant Harald Risnes er død», *Aftenposten*, morgennummeret 26. juli 1967, s.9.

|  |  |
| --- | --- |
| Oppslagsverk/autoritetsdata | Historisk befolkningsregister
 |

Portal: Andre verdenskrig